
RAPORT COMUN

asupra proiectului de Lege privind înfiinţarea, la nivelul administraţiei publice locale din comune, oraşe şi municipii a compartimentului de pensii şi alte drepturi de asigurări sociale
În conformitate cu prevederile art.95 din Regulamentul Camerei Deputaţilor, reoublicat, Comisia pentru muncă şi protecţie socială şi Comisia pentru administraţie publică şi amenajarea teritoriului au fost sesizate, prin adresa nr.PLx 51/2017 din 1 februarie 2017, cu dezbaterea pe fond a proiectului de Lege privind înfiinţarea, la nivelul administraţiei publice locale din comune, oraşe şi municipii a compartimentului de pensii şi alte drepturi de asigurări sociale.

La întocmirea prezentului raport, Comisiile au avut în vedere: 

· avizul negativ al Consiliului Legislativ (nr.696/13.07.2016)

· avizul favorabil al Consiliului Economic şi Social (2671/28.06.2016)

· avizul negativ al Comisiei pentru egalitatea de şanse pentru femei şi bărbaţi (nr.4c-17/1154/21.02.2017)

· punctul de vedere negativ al Guvernului (nr.523/20.09.2016).

Proiectul de Lege are ca obiect de reglementare înfiinţarea la nivelul administraţiei publice locale din comune şi oraşe a unui compartiment de pensii şi alte drepturi de asigurări sociale, care va dispune de 1-2 posturi, alocate din posturile deja existente în cadrul autorităţii locale, având ca atribuţii acordarea de consultanţă de specialitate persoanelor interesate, primirea cererilor şi a documentelor necesare pentru stabilirea de pensii şi alte drepturi de asigurări sociale, precum şi transmiterea acestor documente caselor teritoriale şi sectoriale de pensii.

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.
În conformitate cu prevederile art.61 şi 63 din Regulamentul Camerei Deputaţilor, republicat, Comisiile au dezbătut proiectul de lege în şedinţe separate. 

La şedinţa Comisiei pentru muncă şi protecţie socială din data de 21 februarie 2017 şi-au înregistrat prezenţa 16 deputaţi din totalul de 19 membri. La dezbateri a participat ca invitat, în conformitate cu prevederile art.55 din Regulamentul Camerei Deputaţilor, republicat, doamna Ileana Ciutan – preşedintele Casei Naţionale de Pensii Publice.

În urma dezbaterilor, Comisia pentru muncă şi protecţie socială a propus respingerea proiectului de Lege cu unanimitate de voturi.

La şedinţa Comisiei pentru administraţie publică şi amenajarea teritoriului din data de 21 februarie 2016 şi-au înregistrat prezenţa 24 deputaţi din totalul de 25 membri.  La dezbateri a participat ca invitat, în conformitate cu prevederile art.55 din Regulamentul Camerei Deputaţilor, doamna Sirma Caraman – Secretar de stat în cadrul Ministerului Dezvoltării Regionale, Administraţiei Publice şi Fondurilor Europene. 
În urma dezbaterilor, Comisia pentru administraţie publică şi amenajarea teritoriului a propus respingerea proiectului de Lege cu majoritate de voturi (3 abţineri).
Proiectul de lege a fost adoptat de Senat în şedinţa din 22 decembrie 2016.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.
În urma finalizării dezbaterilor, Comisiile propun Plenului Camerei Deputaţilor respingerea proiectului de lege din următoarele considerente:
1. Potrivit prevederilor art.131 din Legea nr. 263/2010 privind sistemul unitar de pensii publice, cu modificările şi completările ulterioare, Casa Naţională de Pensii Publice este instituţie publică de interes naţional, cu personalitate juridică, organ de specialitate al administraţiei publice centrale care administrează sistemul public de pensii, aflat sub autoritatea Ministerului Muncii şi Justiţiei Sociale. De asemenea, potrivit art.2 din Hotărârea Guvernului nr. 118/2012 privind aprobarea Statutului Casei Naţionale de Pensii Publice, cu modificările ulterioare, aceasta are în subordine case judeţene de pensii şi Casa de Pensii a Municipiului Bucureşti, denumite case teritoriale de pensii, care sunt servicii publice învestite cu personalitate juridică. 
Potrivit art.4 din Legea nr.263/2010, Casa Naţională de Pensii Publice poate înfiinţa case locale de pensii, în funcţie de numărul şi structura asiguraţilor, care funcţionează sub conducerea şi controlul caselor teritoriale de pensii. În consecinţă, înfiinţarea unor compartimente de pensii şi alte drepturi de asigurări sociale implică modificarea dispoziţiilor Legii nr.263/2010, cu modificările şi completările ulterioare.

       2. Potrivit dispoziţiilor art.36 din Legea administraţiei publice locale nr.215/2001, republicată, cu modificările şi completările ulterioare, Consiliul local are iniţiativă şi hotărăşte, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale. În acest sens, precizăm că printre atribuţiile privind gestionarea serviciilor furnizate către cetăţeni nu se regăsesc şi unele referitoare la pensii şi alte drepturi de asigurări sociale.

     3. Faţă de cele de mai sus, rezultă că înfiinţarea unor compartimente de pensii şi alte drepturi de asigurări sociale la nivelul administraţiei publice locale din comune, oraşe şi municipii se poate realiza fie în baza Legii nr.263/2010, cu modificările şi completările ulterioare, şi a Hotărârii Guvernului nr. 118/2012, cu modificările ulterioare, prin înfiinţarea unor case locale de pensii, fie în baza Legii - cadru a descentralizării nr.195/2006, prin transferul competenţelor în acest domeniu.

      4. În consecinţă, pentru instituirea unor norme de felul celor propuse prin prezentul proiect de Lege, este necesară modificarea cadrului instituţional menţionat. În acest sens, este necesară modificarea în primul rând a Legii nr.215/2001, legea administraţiei publice locale, republicată, cu modificările şi completările ulterioare, prn crearea unor competenţe în domeniul pensiilor.

